**FELHÍVÁS**

**RENDSZERES KÖZÉLETI ÖSZTÖNDÍJ PÁLYÁZAT BENYÚJTÁSÁRA**

A **2025/26-os tanév I. félévére** a Magyar Testnevelési és Sporttudományi Egyetem Tanulmányi Hivatala pályázatot ír ki rendszeres közéleti ösztöndíj elnyerésére a nemzeti felsőoktatásról szóló 2011. évi CCIV. törvény 85/C.§ ac) alpontja, a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26) Kormányrendelet 10. § (4) bekezdés és az Egyetem Térítési Juttatási Szabályzatának 23.§ alapján.

**1. Jogosultak köre:**

Rendszeres közéleti ösztöndíjra jogosultak az Egyetem nappali tagozatos képzésben, alapképzésben, osztatlan képzésben, mesterképzésben, felsőoktatási szakképzésben, illetve állami ösztöndíjas képzésben résztvevő és az egyetemi közéletben kiemelkedő, a tantervi követelményeken túlmutató közéleti tevékenységet végző, aktív hallgatói jogviszonnyal rendelkező hallgatók

* **akik a hallgatói önkormányzat választott tisztségviselői, referensei és a hallgatói önkormányzat irodavezetője.**

**2. Pályázat benyújtásának módja:**

**Figyelem!** A pályázatot **elektronikusan Neptun rendszeren keresztül** lehet benyújtani a kérvények menüpont alatt a Rendszeres közéleti kérvényre kattintva.

**3. Pályázat érvényessége:**

* ha a hallgató az **előírt határidőben** benyújtotta a pályázatot
* a **pályázati adatlapot hiánytalanul kitöltötte**
* valamint a hallgató és a pályázata **megfelel a jogszabályokban és az egyetem szabályzataiban előírt követelményeknek.**

**Ha a fentiek közül valami hiányzik, a pályázat elutasításra kerül!**

**4. A pályázatok benyújtási határideje: 2025. szeptember 28. (vasárnap) 23:59**

A határidő be nem tartása jogvesztő hatályú. Hiánypótlásra nincs lehetőség.

**5. Tartalmi követelmények:**

A pályázati adatalap tartalmazza a pályázó által végzett tevékenység elbírálásra alkalmas részletességű leírását. További igazolás csatolása nem szükséges.

**6. Adatkezelés**:

* A pályázat során megadott személyes adatok kezelésére, illetve feldolgozására a Szociális és Esélyegyenlőségi Bizottság tagjai és az általuk megbízott személyek jogosultak. Ezen adatok kizárólag a leadott pályázat bírálatához, illetve feldolgozásához kerülnek felhasználásra.
* Az a tény, hogy a hallgató közéleti ösztöndíjban részesül, valamint az ösztöndíj célja, összege nyilvánosságra hozható. E tényt a közéleti ösztöndíjra történő pályázatának benyújtásával a hallgató tudomásul veszi.

Az ösztöndíjban részesíthető hallgatók létszámát és az ösztöndíj összegét a pályázók létszáma és a keretösszeg határozza meg.

A felmerülő **kérdésekkel a benyújtási határidő előtt kell felkeresni** a Hallgatói Önkormányzat tagjait, a „K1” épület -I. mélyföldszint HÖK irodájában, vagy a hok.osztondij@tf.hu email címen.

A pályázati adatlap a Neptun rendszeren keresztül érhető el.

2025. szeptember 2.

Magyar Testnevelési és Sporttudományi Egyetem

 Tanulmányi Hivatal